Document ID: 32011D0837

A BIZOTTSÁG VÉGREHAJTÁSI HATÁROZATA
(2011. december 12.)
az Európai Mezőgazdasági Orientációs és Garanciaalap (EMOGA) Garanciarészlege, az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) terhére a tagállamok által kifizetett egyes kiadásoknak az európai uniós finanszírozásból való kizárásáról szóló 2010/399/EU határozat helyesbítéséről
(az értesítés a C(2011) 9130. számú dokumentummal történt)
(Csak a szlovén nyelvű szöveg hiteles)
(2011/837/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika finanszírozásáról szóló, 1999. május 17-i 1258/1999/EK tanácsi rendeletre (1) és különösen annak 7. cikke (4) bekezdésére,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (2) és különösen annak 31. cikkére,
a Mezőgazdasági Alapok Bizottságával folytatott konzultációt követően,
mivel:
(1)
A Bizottság a 2010/399/EU határozattal (3) Szlovénia esetében 2 280 860,00 EUR összeget kizárt az európai uniós finanszírozásból a vidékfejlesztési, az agrár-környezetvédelmi és a kedvezőtlen helyzetű térségekre vonatkozó intézkedések tekintetében azon összegek vonatkozásában, amelyek kedvezményezettek általi visszafizettetésére 2009. június 23-ig nem került sor. Az említett összeg a Szlovénia által a Bizottságnak szolgáltatott adatokból ered. Szlovénia értesült arról, hogy a 2009. június 23-át követő visszafizettetés tárgyát képező összegeket a Bizottságnak sem bejelenteni, sem visszatéríteni nem kell.
(2)
Az átmeneti vidékfejlesztési program lezárásakor az Európai Bizottságnak benyújtott végső kiadásigazoló nyilatkozatban és a záró kifizetés iránti kérelemben Szlovénia helytelenül szerepeltetett olyan visszafizettetett összegeket, amelyek végső nyilatkozataiban az említett pénzügyi korrekció tárgyát képezték. A Szlovénia által bejelentett összegek alapján elfogadásra került az Európai Mezőgazdasági Orientációs és Garanciaalap (EMOGA) által finanszírozott átmeneti vidékfejlesztési programok zárásakor a Cseh Köztársaság, Magyarország és Szlovénia részére kifizetendő vagy általuk visszafizetendő záró egyenleg megállapításáról szóló 2009/984/EU bizottsági határozat (4).
(3)
Szlovénia a 2010/399/EU határozat szerinti korrekcióra vonatkozó visszafizetési felszólítás kézhezvételét követően arról tájékoztatta a Bizottságot, hogy a korrekció egy része a 2009/984/EU határozatban már levonásra került. Alapos vizsgálatot és a szlovén kifizető ügynökség igazoló szervének megerősítését követően megállapítást nyert, hogy 2 170 331,88 EUR összegű átfedésről van szó.
(4)
Szlovénia ezért a Bizottságnak csak a 2010/399/EU határozat szerinti, 2 280 860 EUR összegű eredeti korrekció és a 2009/984/EU határozatban szereplő, 2 170 331,88 EUR visszafizetett összeg különbségével tartozik. A különbség összege 110 528,12 EUR. Az eredeti visszafizetési felszólítás helyébe 110 528,12 EUR összegről szóló új felszólítás lép.
(5)
A 2010/399/EU határozatot ezért ennek megfelelően helyesbíteni kell,
ELFOGADTA EZT A HATÁROZATOT:
1. cikk
A 2010/399/EU határozat mellékletének valamennyi, Szlovéniát érintő tétele helyébe az e határozat mellékletében megállapított tételek lépnek.
2. cikk
Ennek a határozatnak a Szlovén Köztársaság a címzettje.
Kelt Brüsszelben, 2011. december 12-én.

Labels: 18
15
19
6